El manual del KReversi

# El manual del KReversi

Pradarits, Clay `<gasky@winfire.com>`

Desenvolupador: Mario Weilguni
Revisor: Lauri Watts
Traductor: Antoni Bella
revisió 2.1 (KDE Gear 21.08) (12 d'agost de 2021)

Avís legal

Aquesta documentació descriu el joc KReversi versió 2.1

Capítol 1. Introducció
Introducció

# Capítol 1. Introducció

### Tipus de joc:

Tauler, arcade

### Nombre de possibles jugadors:

Un

El KReversi és un joc d'estratègia senzill d'un jugador jugat contra l'ordinador. El camp de joc és un tauler de 8 per 8 quadres dividit en 64 quadres. Les peces del joc utilitzades són dues pedres de costat, on cada costat té el seu propi color distintiu. Si una peça és capturada per un jugador contrari, aquesta peça es capgirarà per a revelar el color d'aquest jugador. Es declararà un guanyador quan un jugador tingui més peces del seu propi color en el tauler i no hi hagi més moviments possibles.

Capítol 2. Com jugar
Com jugar

# Capítol 2. Com jugar

### Objectiu:

Obtenir el control de la majoria de quadres en el tauler.

El KReversi carrega directament en el diàleg Partida nova, des d'on seleccionareu el mode de joc, és a dir, jugar contra l'ordinador o un altre jugador humà. Com a primer jugador, tindreu dret a moure primer.

### Nota

De manera predeterminada, el jugador humà sempre tindrà dret al primer moviment.

Ara, imagineu que amb cada moviment, la vostra pedra ha de saltar per sobre de l'enemic (o unes quantes, ja que podria haver-hi més d'una pedra). No obstant això, la vostra pedra no es reubicarà després del moviment, en canvi, es col·locarà una pedra nova en el tauler on hauria aparegut aquesta si realment pogués saltar. Una vegada es fa el moviment, totes les pedres enemigues que salteu esdevindran vostres i canviaran al vostre color respectivament.

Cada moviment que feu en el KReversi s'ha de fer d'aquesta manera. I es pot saltar amb les pedres en vertical, horitzontal i diagonal. Però, en cas que no hi hagi cap lloc on saltar, se saltarà automàticament el vostre torn.

### Nota

La mateixa regla s'aplica a l'oponent. Si no hi ha possibilitat de fer un moviment, se saltarà el torn.

La idea és omplir el tauler amb les pedres del vostre propi color. El jugador que aconsegueixi conquistar la major part del tauler de joc s'anunciarà com a guanyador.

Capítol 3. Les regles del joc, estratègies i consells
Les regles del joc, estratègies i consells

# Capítol 3. Les regles del joc, estratègies i consells

## Conceptes bàsics del joc

Un moviment consisteix a flanquejar la/es pedra/es de l'oponent, després es girarà/an la/es pedra/es flanquejada/es per a revelar el vostre color. Un moviment es realitza col·locant el punter del ratolí a sobre del quadre desitjat i després fer-hi clic amb el botó esquerre del ratolí.

Flanquejar vol dir col·locar una pedra en el tauler de manera que la/es fila/es de la/es pedra/es de l'oponent estigui/n vorejades a cada costat per una pedra del vostre color. Una fila pot estar formada per una o més pedres.

El joc comença amb el diàleg Partida nova.

Selecció del mode de joc

Per a veure una demostració del joc, seleccioneu Ordinador per a ambdós jugadors.

Cada jugador tindrà col·locades automàticament dues pedres en quatre quadres en el centre del tauler seguint el patró següent:

Disposició del tauler

Barra de menús

  La Barra de menús conté diverses opcions en menús desplegables. Aquests són Joc, Mou, Visualitza, Arranjament i Ajuda. Feu clic amb el botó esquerre del ratolí o Alt+la lletra subratllada per a mostrar el menú desplegable.

Barra d'eines

  Proporciona al jugador les dreceres d'icona per a les accions d'ús comú. Aquestes són Nova, Desfés, Consell, Mostra l'últim moviment i Mostra els moviments legals. Col·loqueu el punter del ratolí a sobre de qualsevol d'aquestes icones i feu clic amb el botó esquerre del ratolí per a activar-la.

Tauler de joc

  Consisteix en un tauler de 8 per 8 quadres dividit en 64 quadres.

Barra d'estat

  Mostra quin torn és. Així com una llista desplegable per a triar el nivell de dificultat.

Les regles del joc
Les regles del joc

## Les regles del joc

Sempre moureu primer.

Si esteu en el vostre torn i no podeu flanquejar ni capgirar almenys una pedra de l'oponent, perdreu el torn i l'oponent mourà de nou. No obstant això, si teniu disponible un moviment, és possible que no hàgiu perdut el torn.

Una pedra pot superar qualsevol nombre de pedres en una o més files en qualsevol nombre de direccions al mateix temps: en horitzontal, vertical o diagonal. Una fila es defineix com una o més pedres en una línia recta contínua.

No podreu saltar per sobre de la vostra pròpia pedra per a flanquejar una pedra de l'oponent.

Les pedres només es poden instal·lar com un resultat directe d'un moviment i han de caure en la línia directa de la pedra col·locada.

Totes les pedres flanquejades en qualsevol moviment s'han de capgirar, fins i tot si es tracta de l'avantatge del jugador el no capgirar-les.

Una vegada es col·loca una pedra en un quadre, en la partida mai es podrà moure a un altre quadre.

Quan ja no sigui possible que mogui cap dels jugadors, la partida s'haurà acabat. Després es comptaran les pedres i es declararà guanyador el jugador amb la majoria dels discs del seu color.

### Nota

És possible que una partida acabi abans que s'omplin els 64 quadres.

Les estratègies i consells
Les estratègies i consells

## Les estratègies i consells

Intenteu col·locar pedres a les cantonades sempre que sigui possible. El vostre oponent no podrà flanquejar-les.

Eviteu col·locar pedres en un dels tres camps veïns d'una cantonada a menys que esteu absolutament segur que el vostre oponent no podrà posar una pedra en una cantonada.

De vegades és millor oferir algunes pedres al vostre oponent.

Intenteu posar pedres en els camps que eviten que el vostre oponent es mogui.

Intenteu forçar el vostre oponent a posar una pedra en un camp veí d'una cantonada.

Capítol 4. Resum de la interfície
Resum de la interfície

# Capítol 4. Resum de la interfície

## Elements de menú

Joc → Nova (Ctrl+N)

  Comença una partida nova.

Joc → Mostra les puntuacions (Ctrl+H)

  Obre un diàleg que mostra les diferents taules de puntuació.

Joc → Surt (Ctrl+Q)

  Surt del KReversi.

Mou → Desfés (Ctrl+Z)

  Elimina l'últim moviment, així com l'últim moviment de l'ordinador.

Mou → Consell (H)

  L'ordinador proporcionarà una pista per al moviment següent.

Visualitza → Mostra l'últim moviment

  Ressalta l'últim moviment del vostre oponent.

Visualitza → Mostra els moviments legals

  Ressalta tots els moviments disponibles per al vostre moviment actual.

Visualitza → Mostra l'historial de moviments

  Habilita/Inhabilita la barra lateral que mostra l'historial de moviments.

Arranjament → Velocitat de l'animació

  Un submenú per a establir la velocitat d'animació del joc entre les opcions Lenta, Normal i Ràpida.

Arranjament → Usa peces acolorides

  Alterna el color de les pedres entre blanc i negre (predeterminat), i vermell i blau.

Arranjament → Dificultat

  Estableix la dificultat des de Molt fàcil fins a Impossible.

De manera addicional, el KReversi té la configuració comuna al KDE i els elements dels menús Arranjament i Ajuda. Per a obtenir més informació, llegiu les seccions sobre El menú Arranjament i El menú Ajuda en els Fonaments del KDE.

Capítol 5. Preguntes més freqüents
Preguntes més freqüents

# Capítol 5. Preguntes més freqüents

5.1. Vull canviar l'aparença d'aquest joc. Puc fer-ho?
5.2. Puc utilitzar el teclat per a jugar a aquest joc?
5.3. He de sortir del joc ara, però encara no he acabat. Puc desar el meu progrés?

5.1. | Vull canviar l'aparença d'aquest joc. Puc fer-ho?
| L'única part del joc que es pot canviar és el color de les pedres. Per a canviar el color de les pedres, utilitzeu l'element de menú Arranjament → Usa peces acolorides.
5.2. | Puc utilitzar el teclat per a jugar a aquest joc?
| No. El KReversi encara no compta amb un mode per a jugar amb el teclat.
5.3. | He de sortir del joc ara, però encara no he acabat. Puc desar el meu progrés?
| No. El KReversi no té una característica «Desa».

Capítol 6. Crèdits i llicència
Crèdits i llicència

# Capítol 6. Crèdits i llicència

KReversi

Copyright del programa 1998-2000 Weilguni, Mario

Mats Luthman - Dissenyador del motor de moviment.

Documentació original per en Weilguni, Mario

Editada per en Robert Williams

Documentació reescrita i actualitzada per al 2.0 per en Pradarits, Clay `(gasky AT winfire.com)`

Traductor de la documentació: Antoni Bella `(antonibella5 AT yahoo.com)`

Aquesta documentació està llicenciada d'acord amb les clàusules de la Llicència de Documentació Lliure de GNU.

Aquest programa està llicenciat d'acord amb les clàusules de la Llicència Pública General de GNU.